Ulven er genindvandret til Danmark. Og nu tyder alt på, at den er kommet for at blive.

Tidligere er to ulve blevet fanget sammen på kamera og video. Ligesom frivillige har fundet spor fra ulve, som efter alt at dømme fulgtes ad. Men først nu er det sikkert og vist:

Det er nu kun et spørgsmål om få år, før vi kommer til at se flere flokke af ulve i Danmark. peter sunde, aarhus universitet

Et ulvepar har slået sig ned i Vestjylland.

Læs også : VIDEO: Ulvepar lever efter alt at dømme i Vestjylland

Det bekræfter to afføringsprøver, der indeholder DNA fra en hunulv, og som tilmed afslører, hvor ulven kommer fra.

Prøverne er fundet af ulveentusiasten Thomas Boesdal og senere testet af eksperter i Tyskland.

Læs også : Ulven er sandsynligvis svømmet til Fyn

Kombineret med videooptagelser af de to ulve side om side udgør prøverne det endegyldige bevis på, at et ulvepar er flyttet permanent til landet.

Sådan lever ulven I Tyskland lever ulvene i flokke (kobler) på 6-8 individer bestående af han, hun og hvalpe. Flokstørrelsen forventes at blive den samme i Danmark.

Ulvehvalpe bliver ved deres forældre i 1-2 år, inden de forlader flokken - som regel i foråret, inden nye unger kommer til. Hunner bliver ofte hængende længere end hanner.

Ulve yngler i starten af maj. Den første måned opholder hvalpe sig i ulvegraven, herefter begynder de at færdes tæt omkring graven, og efter et 5-6 måneder følger de forældrene i flok.

Ulvene får omkring fire hvalpe pr. kuld. Hvor mange, der overlever, afhænger af parrets evne til at skaffe føde til familien.

Når de unge ulve forlader flokken, kan de strejfe mere end tusind kilometer. Især hannerne er kendt for at vandre langt, men hunnerne kan også. Kilder: Peter Sunde, Naturhistorisk Museum Aarhus.

Har måske allerede unger

Nu er det formentlig bare et spørgsmål om tid, før vi ser ulvehvalpe i det vestjyske.

Ulve danner nemlig par af én grund: At få unger.

- Der er selvfølgelig intet, der er sikkert, men vi forventer, at de får unger i år eller næste år, siger seniorforsker på Institut for Bioscience på Aarhus Universitet, Peter Sunde.

Læs også : DNA bekræfter ulveangreb i Vestjylland

Kommer ulveungerne i år, ligger hunulven måske allerede nu i sin ynglegrav med de nyfødte unger. Ulve yngler i starten af maj.

Familieforøgelse kræver forberedelse

Forskerne ved ikke, hvornår hunulven er kommet til Danmark, men normalt forlader unge ulve deres flok om foråret, når der kommer et nyt kuld unger.

Det er derfor sandsynligt, at hun forlod sit kobbel, som holder til syd for Berlin, i foråret sidste år og vandrede ind i Jylland i løbet af sommeren.

Læs også : Sporhunden Novo er specialist i at opsnuse ulve

Indtil videre har hunulven altså - måske - dannet par med den jyske hanulv i et halvt års tid.

- Og det er ikke lang tid for et ulvepar. De skal lige have tid til at opbygge et lokalt kendskab og sikre sig, at der er en stabil fødevareforsyning, før de stifter familie, siger Peter Sunde.